Валянцін Акудовіч. Я б пагадзіўся часткова. Першы шлях – ідэалагічны, другі – прасторавы, трэці – эстэтычны шлях, і не выключаю яшчэ этычны – нейкая суполка ствараецца па агульнасці этычных поглядаў. Што можа стварыцца ў бліжэйшы час, для чаго наша культура ўжо выспела? Ну, калі б сшытак “ЗНО” ў газеце “Культура” закрылі б, я б стаў выпускаць часопіс “ЗНО-2”, у якім любы постмадэрніст, любы авангардыст мог надрукаваць свае творы, і дзе б іх ацэньвалі не ў сістэме мер традыцыйнай літаратуры. Мог бы ўзнікнуць філасофскі часопіс, але прастора яшчэ не падрыхтаваная. А больш я, шчыра кажучы, не ведаю незапоўненых нішаў. А калі іх не бачна, значыць, у бліжайшыя дзесяць гадоў з’яўленне прынцыпова новай суполкі мала верагоднае.